b'\n_START_ARTICLE_\nGustaf Idman\n_START_PARAGRAPH_\nKarl Gustaf Idman (1. joulukuuta 1885 Tampere \xe2\x80\x93 13. huhtikuuta 1961 Helsinki) oli ulkoasiainministerin\xc3\xa4 Tulenheimon hallituksessa huhtikuusta joulukuuhun vuonna 1925. H\xc3\xa4n ei ollut puolueen edustaja vaan virkamiehen\xc3\xa4 ministerin teht\xc3\xa4v\xc3\xa4ss\xc3\xa4._NEWLINE_K. G. Idman suoritti lakiteteess\xc3\xa4 tohtorin tutkinnon 1914 toimien sen j\xc3\xa4lkeen Helsingin yliopiston kansainv\xc3\xa4lisen oikeuden dosenttina vuodesta 1915 ja professorina 1915\xe2\x80\x931917._NEWLINE_Suomen itsen\xc3\xa4istytty\xc3\xa4 tohtori Idman toimi tammikuusta 1918 alkaen Suomen ulkoasiankanslian virkamiehen\xc3\xa4. H\xc3\xa4n oli mukana kahdessa valtuuskunnassa, jotka k\xc3\xa4viv\xc3\xa4t 1917 Pietarin Smolnassa Leninin puheilla hakemassa allekirjoituksen Suomen itsen\xc3\xa4isyyden tunnustamisasiakirjaan._NEWLINE_Sen j\xc3\xa4lkeen h\xc3\xa4n toimi ulkoasiainhallinnon palveluksessa: kansliap\xc3\xa4\xc3\xa4llikk\xc3\xb6n\xc3\xa4 kes\xc3\xa4kuusta 1918, erikoisl\xc3\xa4hettil\xc3\xa4\xc3\xa4n\xc3\xa4 ja t\xc3\xa4ysivaltaisena ministerin\xc3\xa4 K\xc3\xb6\xc3\xb6penhaminassa 1919\xe2\x80\x931927 ja sen ohessa Budapestiss\xc3\xa4 1922\xe2\x80\x931927, Riiassa ja Kaunasissa 1927\xe2\x80\x931928 sek\xc3\xa4 sen ohessa Prahassa 1927\xe2\x80\x931935, Varsovassa 1928\xe2\x80\x931938 ja sen ohessa Bukarestiss\xc3\xa4 1928\xe2\x80\x931938. Vastaavissa teht\xc3\xa4viss\xc3\xa4 h\xc3\xa4n toimi toisen maailmansodan aikaan Tokiossa 1. lokakuuta 1939 alkaen ja sen ohella my\xc3\xb6s Mukdenissa eli Mant\xc5\xa1ukuon japanilaismielisess\xc3\xa4 nukkevaltiossa elokuusta 1941 alkaen. H\xc3\xa4net asetettiin disponibiliteettiin 5. huhtikuuta 1945 ja h\xc3\xa4n erosi ulkoministeri\xc3\xb6n palveluksesta 1947._NEWLINE_Idman oli varakas  Hatanp\xc3\xa4\xc3\xa4n kartanon is\xc3\xa4nt\xc3\xa4 Tampereen seudulta. H\xc3\xa4nen is\xc3\xa4ns\xc3\xa4 oli Gustaf Rudolf Idman (1857\xe2\x80\x931927), l\xc3\xa4\xc3\xa4kint\xc3\xb6neuvos ja  yksi Duodecim-seuran perustajista.  Ministeri Idman j\xc3\xa4tti testamentissaan rahaa s\xc3\xa4\xc3\xa4ti\xc3\xb6lle, joka jakaa tamperelaisille opiskelijoille vuosittain apurahoja liki miljoonan euron edest\xc3\xa4. Suomalainen lakimiesyhdistys jakaa joka toinen vuosi Ministeri, molempien oikeuksien tohtori K. G. Idmanin rahastosta 5000 euron palkintoja.'